Saak teen Ace, medebeskuldigdes na hooggeregshof | Maroela Media
Ace Magashule, sekretaris-generaal van die ANC, na die hofverrigtinge. (Foto: @CKkwena_2010/Twitter)
Die saak teen Ace Magashule, sekretaris-generaal van die ANC, en sy medebeskuldigdes sal in Augustus in die hooggeregshof in Bloemfontein aangehoor word nadat die saak Vrydag daarheen oorgeplaas is.
Die groep staan tereg op verskeie aanklagte, waaronder geldwassery en bedrog.
Nog drie senior amptenare is Donderdag in verband met die ondersoek rakende beweerde korrupsie met die toekenning van 'n kontrak om 'n oudit van asbesdakke in die Vrystaat te doen, aangekeer. Hulle het Vrydag ook in die hof verskyn.
Die drie bykomende beskuldigdes is Albertus Venter, 'n prokureur wat hoof was van die departement van die kantoor van die Vrystaatse premier [Magashule], Nozipho Molikoe, finansiële hoof van die provinsiale departement van behuising, asook Thabio Makepe, die departement se hoofingenieur.
Die Nasionale Vervolgingsgesag (NVG) het aangedui dat hy in Mei gereed sou wees om met die saak voort te gaan, maar daar is op Augustus ooreengekom nadat dit die eerste datum was waarop al die betrokke partye beskikbaar sou wees.
Buite die hof het honderde mense saamgedrom om Magashule te ondersteun.
Brig. Motantsi Makhele, polisiewoordvoerder in die Vrystaat, sê die polisie het Vrydagoggend kennis geneem van die onwettige byeenkoms en dat mense gewaarsku is dat hulle ingevolge die Wet op Rampbestuur onwettig byeenkom omdat hulle nie 'n sosiale afstand handhaaf of maskers dra nie.
Makhele sê ná 'n "ontleding van die situasie en 'n berekening van die gevare wat verband hou daarmee om die skare uiteen te laat gaan", is daar besluit om aanklagte teen die organiseerders aanhangig te maak.
"Die provinsiale kommissaris het reeds die distrikskommissaris van die Mangaung-metro opdrag gegee om 'n span saam te stel om alle inligting in te samel en te verseker die saak dien so gou moontlik in die hof."
Magashule het nie sy ondersteuners toegespreek nie en het in 'n luukse voertuig, omring deur talle ondersteuners, by die hofgebou weggery.
Dr. Roy Jankielsohn, DA-leier in die Vrystaat, sê die ANC-ondersteuners het afsonderingsregulasies blatant voor die polisie verontagsaam wat "onwillig of bang lyk" om stappe teen hulle te doen.
"Dit is vir die hele land duidelik dat die regering se Covid-19-regulasies net geld vir diegene wat nie ANC-klere of uMkhonto we Sizwe-uniforms dra nie."
Jankielsohn sê die polisie het verlede maand waterkanonne buite 'n kantoor van die Suid-Afrikaanse agentskap vir maatskaplike sekerheid (Sassa) teen weerlose en swak mense – sommige selfs op krukke – gebruik omdat hulle glo nie 'n sosiale afstand in die lang toue gehandhaaf het nie.
"Die polisie en weermag wat strande met outomatiese vuurwapens gepatrolleer het, het gewone burgers geïntimideer," het hy gesê.
Jankielsohn sê dit is net nog 'n voorbeeld van die selektiewe inwerkingstelling van die wet deur 'n skynheilige ANC-regering wat bang is vir sy eie faksies.
"Die ANC-geleide regering is ywerig om swakkes en kwesbares te boelie, terwyl hy koes vir kinderagtige misdadigers wat ooglopend en sigbaar die wet oortree."
Hy moet net tronk toe uit die samelewing uit dis al.Skelm
Ek was bewus dat daar baie kriminele in die land is maar dat daar so baie bymekaar gaan kom ter ondersteuning van misdaad, is vir my ondenkbaar. Die polisie kon duisende verdagtes daar onder arres geplaas het en miljoene sake opgelos het. Maar heelaas……….?
Dié spul is genoeg om van naar te word.
Hoe kan die polisie eers vanoggend hoor van die sametrekking? Snert man!!! Normale mense noem dit common sense pffft, maar ai dit is ook nie daar nie. Sluit toe en kry klaar en met hulle wat nie eers maskers dra of afstand ken nie ja wel… Laat ek my vingers hier verwyder